ТхылъкIэ яхуоупсэ
«Дзэлыкъуэ районым и школакIуэ псори зэреджэ тхылъхэмкIэ къызэгъэпэщащ», — апхуэдэ хъыбар къатащ егъэджэныгъэмкIэ щIыпIэ IэнатIэм и IэщIагъэлIхэм.
ЩIыналъэ егъэджэныгъэр 2013 — 2014 гъэ еджэгъуэм егъэфIэкIуэным хуэгъэпса программэм ипкъ иткIэ, школакIуэхэр тхылъкIэ къызэгъэпэщыным федеральнэ бюджетым къыхэкIыу хуаутIыпщащ сом мелуани 4-м щIигъу. Абы Iэмал къитынущ куейм и еджакIуэхэм я процент 24-м пщIэншэу тхылъхэр иратыну. КъищынэмыщIауэ, республикэ мылъкум къыхэкIыу сом 486740-рэ и уасэ зэреджэ тхылъ иджыри къащэхунущ. Ахэр жэпуэгъуэ мазэм и кIэм ныбжьыщIэхэм яIэрыхьэнущ. Псори зэхэту мы зэманым ирихьэлIэу еджакIуэхэм папщIэ тхылъ 1629-рэ къащэхуащ.
Дзэлыкъуэ районым и школхэм иджыри щокIуэкI «ЕджапIэм тхылъкIэ хуэупсэ» псапащIэ акцэр. Сабийхэр тхылъхэмкIэ зэхъуэжэнри школхэм шэщIауэ къыщагъэсэбэп.
БЖЬАХЪУЭ — КЪУНАШ Маринетэ.
